**Velkommen til deg som har fått plass på FBIE ved Edvard Munch videregående skole – Studio E.**

Studio E har adresse Fredensborgveien 26, fem minutters gange fra Edvard Munch videregående skole (på andre siden av Vår frelsers gravlund). Her har vi designet lokaler som passer til de kreative fagene, ganske ulikt det man forbinder med vanlige klasserom.

Allerede på Vg1 får du fordype deg innen frisør, blomsterdekoratør, interiør, eksponeringsdesign eller profileringsdesign. På Vg2 velger du ett av disse fagene videre, enten for å spesialisere deg mot et yrkesliv innenfor de ulike bransjene, eller for å gå videre og ta generell studiekompetanse.

Hvorfor har vi laget et eget studio for disse fagene?

Det er fordi vi ønsker å samle disse kreative fagene under samme tak hvor de kan dra nytte av hverandres kompetanse og samarbeide om spennende prosjekter. Dette gir oss mulighet til å tenke skole på en ny og spennende måte, blant annet gjennom å drive egen blomsterbutikk og frisørsalong - og ved å ta ulike oppdrag for kunder utenfor skolen.

**Skolestart**

Oppmøte etter sommerferien er mandag 16. august i Fredensborgveien 26 (inngang Dopsgate 5).

Vg1 møter i kantina klokka 9.00.

Vg2 og Vg3 møter i kantina klokka 11.00.

Grunnet koronasmitte-situasjonen kan det bli endringer, vi ber deg derfor følge med på nyhetsoppdateringer på skolens hjemmeside: <https://edvardmunch.vgs.no/>

**Foreldremøte**

Vi ønsker også å bli tidlig kjent med dine foresatte og inviterer til foreldremøte

mandag 16. august klokka 18:00.

Når det gjelder smittevern, er vi nå på grønt tiltaksnivå. Det betyr at vi kan avvikle foreldremøtene tilnærmet som normalt. Vi oppfordrer til, hvis det er mulig, at kun en foresatt per elev møter, slik at vi unngår at foresatte blir sittende for tett i klasserommene. Det vil være munnbind og håndsprit tilgjengelig.

Rektors introduksjon vil være digitalt tilgjengelig på skolens hjemmeside og kontaktlærers presentasjon blir sendt ut via Skolemelding etter foreldremøtet.

**Utstyrsstipend**

Alle elever i videregående skole har rett til utstyrsstipend som skal dekke innkjøp av skolemateriell. Vi setter sammen en utstyrspakke for deg som du betaler med stipendpengene. Husk derfor å søke stipend på [www.lanekassen.no](http://www.lanekassen.no) slik at du får pengene til skolestart.

Vi gleder oss til å begynne på noe helt nytt sammen med deg.

Hilsen

Ellen Lysne Elisabeth K. Martini

Rektor Leder for Studio E

Epost: [elisabeth.martini@osloskolen.no](mailto:elisabeth.martini@osloskolen.no)

Mobil: 40858374